El Servei d'Obtenció de Documents té com a finalitat l'intercanvi de documents entre biblioteques.
Aquest servei permet que els usuaris i usuàries de la Biblioteca del Departament de Salut puguin disposar d'aquells documents que no es troben en aquesta i, al mateix temps, que altres centres puguin disposar de documents del fons bibliogràfic de la Biblioteca del Departament.
Podran tenir la condició d'usuari del Servei d'Obtenció de Documents de la Biblioteca tot el personal adscrit al Departament de Salut i al Servei Català de la Salut, serveis centrals i territorials, empreses públiques i organismes autònoms.
També seran usuaris d'aquest servei les biblioteques d'altres centres que a petició dels seus usuaris i usuàries vulguin tenir accés al fons bibliogràfic de la Biblioteca del Departament.
El servei de SOD, quan actua com a centre peticionari, adreça les seves peticions a altres biblioteques.
Disponibilitat dels documents rebuts: Els documents rebuts mitjançant el SOD tenen diferent disponibilitat segons siguin originals o reproduccions dels originals:
Documents originals: aquests documents són prestats per altres centres a la Biblioteca i no a l'usuari o usuària.
En conseqüència, no poden sortir de la Biblioteca sota cap concepte.
Aquests documents es poden consultar i, en el seu cas, fotocopiar, a la Biblioteca.
També s'hauran de respectar les condicions de consulta que hagi determinat el centre proveïdor, si és el cas.
Documents reproduccions d'originals: llevat del cas de les tesis, passen a ser propietat de la persona usuària.
La Biblioteca en podrà guardar una còpia si els considera d'interès per al Departament.
Si el document és còpia d'una tesi, l'usuari/ària haurà de signar un full de declaració de copyright.
La persona usuària ha respectar la normativa legal vigent pel que fa a la propietat intel·lectual dels documents originals rebuts en préstec.
Durada del préstec: La durada del préstec per als documents originals rebuts serà la que determini el centre proveïdor.
La persona responsable del servei informarà l'usuari/ària en cada cas.
El servei de SOD, quan actua com a servei prestatari, rep les peticions de préstec d'altres biblioteques, i proporciona els documents sol·licitants sempre que s'ajustin a aquesta normativa.
Durada del préstec: La durada del préstec per a documents prestats a altres centres és de trenta dies naturals a partir de la seva data de rebuda, i han de ser retornats dins d'aquest mateix termini.
Documents exclosos de préstec: Els documents exclosos de préstec només es facilitaran mitjançant reproducció parcial de la part que li interessi a l'usuari o usuària de la biblioteca en qüestió.
Els documents exclosos de préstec són els següents:
Publicacions en sèrie (revistes, sèries i similars).
Documents moderns ja exhaurits i difícilment reemplaçables.
Tesis i tesines no publicades, llevat de les que hagin obtingut permís de l'autor.
Materials que no siguin llibres (diapositives, dibuixos, fullets, pòsters i similars).
Dossiers temàtics d'actualitat.
Fons d'arxiu de les publicacions del Departament de Salut.
Altres documents que, a criteri de la/el cap de la Biblioteca, hagin de ser especialment preservats.
El SOD té un cost afegit que el marca la biblioteca on se sol·licita el document.
Per aquest motiu, la utilització del servei de SOD està sotmesa al pagament de les tarifes que s'hagin marcat.
Cada unitat del Departament assumirà la despesa que en faci el seu personal.
Les tarifes reglamentàriament fixades cobreixen, com a mínim, el cost del servei.
La no devolució d'obres en préstec pot comportar la suspensió de la condició d'usuari i la reposició del document.
En el cas d'impossibilitat de retornar el document o si el document es retorna malmès, l'usuari o usuària, i subsidiàriament la unitat on es troba adscrit, o la biblioteca a la qual s'ha prestat el document, haurà de fer-se responsable de restituir-lo per un altre exemplar de la mateixa edició.
Si el document que s'ha de retornar està exhaurit, la persona usuària en qüestió haurà de restituir-lo per un altre de característiques semblants.
Fins que això no es compleixi, la persona quedarà exclosa del servei de préstec, amb independència d'altres mesures que es puguin aplicar.
Correspon al cap o la cap de la Biblioteca vetllar pel compliment de la normativa i prendre les mesures adequades per al bon funcionament del servei.